
Fellingstillatelse på bjørn i Klubbvik beitelags beiteområde - Klubbvik beitelag v/Øystein Kristiansen, Varangerbotn

Vi viser til personlig samtale 12. september med søknad om fellingstillatelse.

Fylkesmannen i Finnmark innvilger søknad om skadefelling av en (1) bjørn i Klubbvik beitelags beiteområde i Nesseby og Vadsø kommuner. Fellingstillatelsen er begrunnet i dokumenterte tap av sau samt mulighetene for ytterligere skader. Det er gitt nærmere vilkår for fellingstillatelsen. Tillatelsen gjelder fra et jaktlag er etablert og meldt inn til Fylkesmannen og fram til og med søndag 25. september 2005.

Grunnlaget for avgjørelsen

Tillatelsen er gitt med hjemmel i § 12 i lov om viltet (viltloven) av 29. mai 1981 nr. 38, med senere endringer, og § 8 og 9 i forskrift om forvaltning av rovvilt av 18. mars 2005, jf. Direktoratet for naturforvaltnings (DN) brev av 10. juni 2005 der fylkesmennene i region 8 (Troms og Finnmark) er gitt myndighet til å forvalte betinget fellingstillatelse på 2 bjørn i innen gitt tidsramme og under gitte vilkår. Etter felling av ei ung binne på Svanvik i Pasvik den 4. august gjenstår en bjørn i denne rammen.

Fellingstillatelse kan gis for å forhindre at bjørn gjør skade på bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til

· områdets betydning som beitemark

· skadenes omfang og utvikling

· potensialet for framtidige skader

Fellingstillatelsen gis på bakgrunn av dokumenterte akutte tap av sau forårsaket av bjørn, potensialet for ytterligere skade og områdets betydning som beitemark. Fellingstillatelsen skal være rettet mot skadevoldende individ.

Det har siden onsdag 7. september totalt blitt påvist 16 kadaver hvorav flere er blitt dokumentert tatt av bjørn.   Kadavrene er undersøkt av Fjelltjenesten i Vadsø, og det er også funnet spor etter bjørn. Det beiter nærmere 3000 sau i området.

Bjørnebestanden

Bjørneobservasjoner i Finnmark har i 1980- og 1990-årene i hovedsak vært gjort innenfor kjerne​områdene for bjørn i Pasvik og Øvre Anárjohka, med størst aktivitet i Pasvik.  

Det har tidligere i høst vært påvist bjørneskader på sau i Polmakområdet, og også her er det gitt fellingstillatelse.  Fylkesmannen anser det som sannsynlig at det er den samme bjørnen som nå har forflyttet seg østover til Nesseby.  På bakgrunn av generell kunnskap om bjørnens utvandringsmønster er det mest sannsynlig at dette er en hannbjørn.

Det er Fylkesmannens vurdering at en evt. felling av bjørn i området ikke vil ha vesentlig betydning for bestanden av bjørn i rovviltregion 8.

Forebyggende tiltak

Beitelaget har ikke tidligere hatt bjørneskader, og har derfor ikke vurdert tidlig nedsanking.  Sankingen er nå i full gang, men området er stort og uoversiktlig, og sauene er skremte (sky) slik at nedsankingen er vanskelig.  Det vil trolig ta noen uker før man har klart å få ned alle sauene.  

Klageadgang

Fylkesmannens vedtak kan påklages til Direktoratet for naturforvaltning innen tre uker jf. forvaltningslovens regler. Eventuell klage begrunnes og adresseres til Fylkesmannen i Finnmark.

Følgende vilkår er knyttet til fellingstillatelsen:
Område

Fellingstillatelsen gjelder i Klubbvik beitelags beiteområde, dvs. mellom Vestre Jakobselv og til E6 over Seidafjellet.  

Krav til deltakere og utøvelse

Tor Gunnar Henriksen er oppnevnt som jaktleder.  Før jakta kan påbegynnes må telefonnummer til jaktleder og navn på resten av jaktlaget meddeles Fylkesmannen og lensmannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2005, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellings​tillatelsen.
Ved felling skal det brukes våpen og ammunisjon som er godkjent for felling av elg, hjort og villrein. Anslagsenergi for ammunisjon med kulevekt mellom 9 og 10 gram skal være minst 2700 joule (275 kgm) på 100 meters avstand. For ammunisjon med kulevekt på 10 gram eller mer skal anslagsenergien være minst 2200 joule (225 kgm) målt på 100 meters avstand. Det skal benyttes ekspanderende prosjektil. 

Bruk av hund må skje i henhold til hundelovens bestemmelser. Det betyr at hund skal være fulgt og kontrollert på aktsom måte. 

Oppnevnte jegere forplikter seg til å utøve jakta på en human og sikkerhetsmessig forsvarlig måte, jf. viltlovens § 19. Den/de som måtte såre bjørn under forsøk på felling i henhold til tillatelsen, plikter å gjøre det de kan for å få avlivet bjørnen. Vedkommende plikter å forvisse seg om påskutt dyr er truffet. 

Jf. § 17 i forskrift om forvaltning av rovvilt skal den som under jakt eller ved skadefelling/lisensfelling skadeskyter gaupe, jerv, bjørn, ulv eller kongeørn uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling eller jakt skal uten godtgjørelse bistå forvaltningsmyndighet eller politimyndighet i det videre ettersøk.

Ikke binne med unger, ikke når bjørn er felt i Polmak eller i Troms

Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. Fellingstillatelsen gjelder ikke for binne med unger som går sammen.

Tillatelsen gjelder ikke lenger dersom det felles bjørn på skadefellingstillatelse gitt i Polmak og i Troms. Fylkesmannen vil da umiddelbart ta kontakt med jaktlagets leder, og all jakt må straks stoppes.

Etter felling

Når felling av bjørn har skjedd, skal dette omgående meldes til Fylkesmannen på ett av følgende telefonnummer: 78950300, 78950373, 97185280, 93494380. Fjelltjenesten og lensmannen skal også informeres. Tid og sted for fellingen skal oppgis.

All jakt stanses ved fellingstillatelsens utløp, eller hvis Fylkesmannen av andre årsaker finner å måtte stoppe jakta.

Bjørn som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra forvaltningsmyndigheten. Felt bjørn skal behandles på en slik måte at byttets verdi ikke forringes unødig. 

Nye skader i området

Hvis nye skader blir registrert i området eller det skjer andre endringer i skadebildet, skal Fylkesmannen umiddelbart kontaktes for eventuell ny vurdering av fellingstillatelse og fellingsområde.

	Med hilsen

Bente Christiansen

